### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har afsat 12 mio. kr. til ’Få det Fikset’ initiativer. Rammerne for
initiativerne blev formidlet i 2019 til de 22 byer over 200 indbyggere. De forskellige byer
arbejder via aktionsgrupper med indsatser/initiativer. På mødet forelægges det femte initiativ i
Kalundborg lokalområde (indkøb og opsætning af blomsterkummer og bænke i Kalundborg) med henblik på beslutning om frigivelse af midler til forslaget.

Administrationen har i forhold til forslaget forholdt sig til aktionsgruppens beskrivelse af
gennemførslen og de krav, som har ligget til grund for ’Få det Fikset’ projektet.

## Indstillinger

Direktøren indstiller, at ansøgningen godkendes med en samlet rammebevilling på 159.300 kr.

## Behandling

Økonomiudvalget, Kommunalbestyrelsen.

## Sagsfremstilling

Kommunalbestyrelsen har for perioden 2019-2022 afsat en pulje til projekter i lokalsamfundene – ’Få det Fikset’ -puljen. Der er i alt afsat 14 mio. kr. fordelt med to mio. kr. til byer under 200 indbyggere og landdistrikter, og resten til 22 specifikke byer/områder.

Rammerne for anvendelse af puljen er beskrevet i et bilag til budgetaftalen. Hovedpunkterne
heri er,

at puljen skal anvendes til investeringer i anlæg og by-inventar, der enten ikke findes    i dag eller som skal ændres/udvides. Og uanset formål skal anvendelsen være    rettet mod det offentlige rum.
 at der skal etableres en demokratisk proces i hvert lokalsamfund. Og det enkelte    lokalsamfund indstiller projekterne til kommunen med endelig godkendelse i    Økonomiudvalget og Kommunalbestyrelsen.

Den konkrete ansøgning fra [adresse]:

[adresse] har afholdt to borgermøder. Det første borgermøde blev afholdt den 3. august 2020, hvor de fire projekter, som aktionsgruppen i Kalundborg har valgt at prioritere, blev præsenteret for de fremmødte borgere.

Følgende projekter blev godkendt på mødet:

1. Ny julebelysning i Kalundborg ([adresse], øverste del af hhv. [adresse] og Vænget, [adresse] og [adresse])
2. Udvidelse af legepladsen/genoptræningsbanen i [adresse] (bag skaterbanen)
3. Etablering af lys på [adresse]
4. Indkøb og opsætning af bænke i Kalundborg og [adresse].

De første tre projekter er alle realiseret, og det fjerde er i gang med at blive realiseret.

Det andet borgermøde er afholdt den 31. august 2022, hvor det femte initiativ, som aktionsgruppen har valgt at prioritere, blev præsenteret for de fremmødte borgere.

Projektet er en fortsættelse af det fjerde projekt og blev godkendt på borgermødet: Man ønsker at anvende de sidste 'Få det Fikset' - midler i Kalundborg til blomsterkummer samt opsætning af flere bænke i Kalundborg (særligt den østlige og nordlige del). Som i det fjerde projekt vil valg af bænktype og placering ske i samarbejde med administrationen.

*Drift og vedligeholdelse*Der vil være driftsomkostninger til projektet, f.eks. til drift og vedligeholdelse, hærværk, tømning af eventuelle ekstra skraldespande mv.
Det er administrationens anbefaling, at driftsudgifterne fremover afholdes af kommunen. De afledte driftsomkostninger kan imidlertid først opgøres, når der er valgt blomsterkummer og bænktyper, og når antallet af blomsterkummer, bænke samt eventuelle ekstra skraldespande er kendt. Det er administrationens anbefaling, at de afledte driftsomkostninger opgøres og tilrettes det administrative driftsbudget fra året efter, at bænke og blomsterkummer er opsat.

## Økonomiske konsekvenser

Kalundborg lokalområdes samlede andel af puljen til Lokalsamfundenes ’Få det Fikset’ projekter er 2.000.000 kr. Der er tidligere godkendt fire projekter til i alt 1.840.700 kr. Restrådighedsbeløbet er derfor 159.300 kr.
De samlede omkostninger til aktivitetsområdet er estimeret til 159.300 kr. Hvis projektet godkendes, er restrådighedsbeløbet herefter 0 kr.
Når projektet er gennemført og de endelige omkostninger er kendt, vil en eventuel uforbrugt del af rammen til de tre projekter, kunne tilgå øvrige ’Få det Fikset’ projekter i Kalundborg.

Når de afledte driftsomkostninger er beregnet tilrettes det administrative budget fra året efter, at bænkene er opsat.

[adresse] bemærkninger er indarbejdet i sagen.

### Sagens forløb

12-10-2022 Økonomiudvalget
Anbefales.